FÆLLES HOLDNING af 2. juni 1997 fastlagt af Rådet på grundlag af artikel J.2 i traktaten om Den Europæiske Union vedrørende konfliktforebyggelse og- løsning i Afrika (97/356/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

under henvisning til konklusionerne fra Det Europæiske Råds møder i Essen og Madrid,

under henvisning til De Forenede Nationers pagt,

og ud fra følgende betragtninger:

Forebyggelse og løsning af konflikter i Afrika er prioriterede mål for Den Europæiske Union;

det primære ansvar for forebyggelse og løsning af konflikter på det afrikanske kontinent ligger hos afrikanerne selv;

forebyggelse og løsning af konflikter har været emne for dialogen med Den Afrikanske Enhedsorganisation (OAU);

FN's generalsekretær har ligeledes fremsat forslag med henblik på i højere grad at være forberedt på konfliktforebyggelse og fredsbevarende virksomhed i Afrika; og

der er allerede stillet andre konkrete forslag vedrørende en styrkelse af den fredsbevarende kapacitet i Afrika -

FASTLAGT FØLGENDE FÆLLES HOLDNING:

Artikel 1

1. I overensstemmelse med målene for den fælles udenrigs- og sikkerhedspolitik som fastsat i traktatens artikel J.1 støtter Den Europæiske Union aktivt bestræbelser med henblik på forebyggelse og løsning af konflikter i Afrika.

2. Unionen gennemfører i det omfang, der er nødvendigt, sine politikker og aktioner inden for passende politiske og juridiske rammer (FN, OAU, subregionale organisationer) og i tæt samarbejde med de relevante organer.

3. Unionens politik er at fremme afrikanernes kapacitet og aktionsmidler med hensyn til konfliktforebyggelse og -løsning, navnlig gennem støtte til OAU og til subregionale organisationer og initiativer.

4. Unionen skal udvikle en proaktiv, overordnet og integreret strategi, der ligeledes kan tjene som fælles ramme for de enkelte medlemsstaters aktioner.

Artikel 2

Unionen erkender nødvendigheden af at reagere på eksisterende kriser, men dens politik tager ligeledes sigte på at forebygge, at voldelige konflikter bryder ud eller gentager sig, også i en tidlig fase, samt på at sikre en fredsbevarende indsats efter konfliktens løsning.

Artikel 3

For bedre at bidrage til forebyggelse og løsning af konflikter i Afrika bestræber Unionen sig på:

- at styrke forbindelsen mellem sin egen indsats (politikker og aktioner) og afrikanernes indsats, og

- at anvende de forskellige instrumenter, der er til rådighed, på en sammenhængende måde for at fremme en effektiv konfliktforebyggelse og -løsning.

Rådet bemærker, at der i overensstemmelse med de relevante procedurer vil blive taget skridt til at sikre koordinationen af Det Europæiske Fællesskabs og medlemsstaternes indsats på dette område, herunder med hensyn til udviklingssamarbejde og styrkelse af menneskerettigheder, demokrati, retsstatsprincipper og god regeringsførelse.

Artikel 4

I erkendelse af, at det forhold, at der er flere våben til rådighed end nødvendigt for at kunne forsvare sig selv, kan være en faktor, der bidrager til at skabe ustabile situationer, skal medlemsstaterne

- på ny bekræfte deres forpligtelse til fortsat at udvise ansvarlighed med hensyn til våbeneksport under fuld hensyntagen til de otte kriterier for våbeneksport, som Det Europæiske Råd har fastlagt (1)

- øge deres bestræbelser på at forebygge og bekæmpe ulovlig våbenhandel, og

- tilskynde de afrikanske stater til at fremsende årlige opgørelser til FN's register over overførsler af konventionelle våben med henblik på at fremme åbenheden og skabe tillid.

Artikel 5

Hvis et EU-initiativ til fremme af de mål, der er fastlagt i artikel 1, har indvirkning på forsvarsområdet, anmoder EU Vestunionen om at udarbejde og iværksætte dette initiativ for så vidt angår indvirkningen på forsvarsområdet, især anvendelse af militære midler, i overensstemmelse med traktatens artikel J.4, stk. 2.

Artikel 6

Denne fælles holdning samt Rådets konklusioner af samme dato tages op til revision efter ét på grundlag af en rapport fra formandskabet i samarbejde med Kommissionen.

Artikel 7

1. Unionen er parat til at medvirke til opbygningen af en kapacitet til konfliktforebyggelse og -løsning i Afrika på grundlag af konkrete projektforslag, navnlig gennem OAU og afrikanske subregionale organisationer.

2. Rådet træffer afgørelse om princippet, de nærmere enkeltheder i samt finansieringen af sådanne projekter på grundlag af en vurdering, der foretages af en EU-undersøgelsesmission.

3. Rådet noterer sig bilaterale bidrag fra medlemsstaterne samt Kommissionens planer om at foreslå EF-aktioner, der skal støtte målene for denne fælles holdning.

Artikel 8

Denne fælles holdning har virkning fra dagen for vedtagelsen.

Artikel 9

Denne fælles holdning offentliggøres i Tidende.

Udfærdiget i Luxembourg, den 2. juni 1997.

På Rådets vegne

H. VAN MIERLO

Formand

(1) Det Europæiske Råds møde i Luxembourg i juni 1991 og Det Europæiske Råds møde i Lissabon i juni 1992.